CELEX: 52020PC0199
Language: fi
Date: 2020-05-08
Title: Ehdotus NEUVOSTON TÄYTÄNTÖÖNPANOASETUS täytäntöönpanoasetuksen (EU) 2019/2026 muuttamisesta soveltamispäivien osalta covid-19-kriisin puhkeamisen vuoksi

EUROOPAN KOMISSIO
            Bryssel 8.5.2020
            COM(2020) 199 final
            2020/0083(NLE)
            Ehdotus
            NEUVOSTON TÄYTÄNTÖÖNPANOASETUS
            täytäntöönpanoasetuksen (EU) 2019/2026 muuttamisesta soveltamispäivien osalta covid-19-kriisin puhkeamisen vuoksi 
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               Neuvosto antoi 21. marraskuuta 2019 neuvoston täytäntöönpanoasetuksen (EU) 2019/2026
                  1
                täytäntöönpanoasetuksen (EU) N:o 282/2011
                  2
                muuttamisesta sähköisen rajapinnan kautta mahdollistettavien tavaroiden luovutusten tai palvelujen suoritusten osalta sekä muille kuin verovelvollisille palveluja suorittavia taikka tavaroiden etämyyntiä harjoittavia tai tiettyjä kotimaan sisäisiä luovutuksia suorittavia verovelvollisia koskevien erityisjärjestelmien osalta
            
            
               Alv:n nykyaikaistamista sähköisessä kuluttajakaupassa koskevassa paketissa, jäljempänä ’sähköisen kaupankäynnin alv-paketti’, mukaan lukien täytäntöönpanosäännökset, soveltamispäiviksi oli vahvistettu enimmäkseen 1. tammikuuta 2021.
            
            
               Komissio esitti 14. helmikuuta 2020 tilannekatsauksen jäsenvaltioiden valmiudesta. Useimmat jäsenvaltiot vahvistivat tässä yhteydessä pystyvänsä soveltamaan sääntöjä määräaikaan mennessä. Kaksi jäsenvaltiota epäili valmiuksiaan ja pyysi soveltamisen lykkäämistä yhdellä tai useammalla vuodella. Komissio tarjosi apua näille vaikeuksia kohdanneille jäsenvaltioille auttaakseen niitä selvittämään esteet. Se pysyi luottavaisena sen suhteen, että jäsenvaltiot olisivat valmiita 1. tammikuuta 2021 mennessä. 
            
            
               Covid-19-kriisin odottamattoman puhkeamisen ja sen merkittävien vaikutusten vuoksi jäsenvaltioiden oli kuitenkin muutettava prioriteetteja ja siirrettävä resursseja sähköisen kaupankäynnin alv-paketin täytäntöönpanosta pandemian torjuntaan. Sen vuoksi muut jäsenvaltiot eivät voi enää taata pystyvänsä saattamaan päätökseen valmistelutyötä soveltaakseen uusia sääntöjä 1. tammikuuta 2021 mennessä. Kansallisen tason tietotekninen järjestelmä, jota tarvitaan sähköisen kaupankäynnin alv-paketin panemiseksi täytäntöön, on vaarassa viivästyä huomattavasti, mikä asettaa kyseenalaiseksi useiden jäsenvaltioiden valmiuden soveltaa uusia sääntöjä 1. tammikuuta 2021 alkaen. Keskeiset talouden toimijat, etenkin posti- ja kuriiripalvelujen tarjoajat, esittivät samanlaisia huolenaiheita ja kehottivat komissiota lykkäämään sähköisen kaupankäynnin alv-paketin soveltamispäivää kuudella kuukaudella covid-19-kriisin vuoksi. 
            
            
               Komissio järjesti 24. huhtikuuta 2020 kokouksen jäsenvaltioiden kanssa arvioidakseen niiden valmiutta soveltaa uusia sääntöjä 1. tammikuuta 2021 alkaen. Valtaosa jäsenvaltioista ilmoitti edelleen pystyvänsä soveltamaan niitä ajoissa, mutta samalla ne korostivat, että sähköisen kaupankäynnin alv-paketin toimintaa koskevat säännökset perustuvat periaatteeseen, jonka mukaan kaikkien jäsenvaltioiden olisi voitava soveltaa niitä asianmukaisesti, minkä vuoksi ne ilmoittivat olevansa valmiita tukemaan enintään kuuden kuukauden lykkäystä. 
            
            
               Tämän ehdotuksen tavoitteena on lykätä kuudella kuukaudella niitä asetuksessa (EU) 2019/2026 säädettyjen sähköisen kaupankäynnin alv-paketin täytäntöönpanosääntöjen soveltamispäiviä, joiksi oli alun perin vahvistettu 1. tammikuuta 2021. Uusi soveltamispäivä on näin ollen 1. heinäkuuta 2021. Kuuden kuukauden lykkäystä ehdotetaan siksi, että viive voitaisiin pitää mahdollisimman lyhyenä jäsenvaltioille aiheutuvien budjettitappioiden lisääntymisen minimoimiseksi.
            
            
               •Yhdenmukaisuus muiden alaa koskevien politiikkojen säännösten kanssa
            
            
               Tämän ehdotuksen yleisinä tavoitteina ovat sisämarkkinoiden toiminnan sujuvoittaminen, EU:n yritysten kilpailukyvyn parantaminen ja tosiasiallisen verotuksen varmistaminen sähköisessä kaupassa. Sähköisen kaupankäynnin alv-paketti on johdonmukainen neuvoston tukemassa alv-toimintasuunnitelmassa
                  3
                äskettäin vahvistetun alv:n määräpaikkaperiaatteen kanssa. Kyseisen periaatteen soveltaminen aloitetaan myöhemmin. 
            
            
               Alv-toimintasuunnitelman lisäksi sähköisen kaupankäynnin alv-paketti on mainittu yhtenä keskeisenä aloitteena digitaalisten sisämarkkinoiden strategiassa
                  4
               , sisämarkkinastrategiassa
                  5
                ja sähköisen hallinnon toimintasuunnitelmassa
                  6
               . 
            
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
            
               •Oikeusperusta
            
            
               
                  Ehdotus perustuu yhteisestä arvonlisäverojärjestelmästä annetun direktiivin 2006/112/EY
                     7
                  , jäljempänä ’alv-direktiivi, 397 artiklaan. Kyseisessä artiklassa säädetään, että neuvosto päättää yksimielisesti komission ehdotuksesta alv-direktiivin täytäntöönpanon edellyttämistä toimenpiteistä. 
               
            
            
               •Toissijaisuusperiaate (jaetun toimivallan osalta) 
            
            
               Tällä ehdotuksella muutetaan niitä neuvoston marraskuussa 2019 hyväksymän sähköisen kaupankäynnin alv-paketin täytäntöönpanosääntöjen soveltamispäiviä, joiksi oli alun perin vahvistettu 1. tammikuuta 2021. Tämä vastaa sähköisen kaupankäynnin alv-paketin, mukaan lukien kaikki siihen liittyvät säädökset, 1 päiväksi tammikuuta 2021 vahvistetun soveltamispäivän lykkäämistä koskevaa ehdotusta. Tämä ehdotus on seurausta covid-19-kriisin puhkeamisesta, joka asettaa jäsenvaltioille kansallisella tasolla haasteita tämänhetkisen hätätilanteen ratkaisemiseksi ja aiheuttaa joillekin jäsenvaltioille vaikeuksia varmistaa valmistelutyön päätökseen saattaminen ja soveltaa uusia sääntöjä 1. tammikuuta 2021 alkaen. Sähköisen kaupankäynnin alv-paketin toimintaa koskevat säännökset perustuvat periaatteeseen, jonka mukaan kaikkien jäsenvaltioiden olisi pystyttävä soveltamaan niitä asianmukaisesti.
            
            
               Neuvosto hyväksyy yksimielisesti komission ehdotuksesta alv-direktiivin täytäntöönpanemiseksi tarvittavat toimenpiteet. Komission ehdotus on näin ollen tarpeen niiden jo hyväksyttyjen täytäntöönpanotoimenpiteiden soveltamispäivän muuttamiseksi, joita ei voida toteuttaa yksipuolisin toimin kansallisella tasolla.
            
            
               
                  Ehdotus on näin ollen toissijaisuusperiaatteen mukainen.
               
            
         
         
            
               •Suhteellisuusperiaate
            
            
               
                  Ehdotus on suhteellisuusperiaatteen mukainen, koska siinä ei ylitetä sitä, mikä on tarpeen perussopimusten tavoitteiden, erityisesti sisämarkkinoiden moitteettoman toiminnan saavuttamiseksi. Toissijaisuustestin tapaan jäsenvaltiot eivät voi puuttua näihin kysymyksiin ilman neuvoston täytäntöönpanoasetuksen soveltamispäivän muuttamisesta annettavaa ehdotusta.
               
            
            
               •Toimintatavan valinta
            
            
               Tällä ehdotuksella muutetaan neuvoston täytäntöönpanoasetusta (EU) N:o 2019/2026. Ainoa muutos on soveltamispäivän lykkääminen.
            
            
               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET
            
            
               •Sidosryhmien kuuleminen
            
            
               Tämä ehdotus kuvastaa eräiden jäsenvaltioiden sekä posti- ja kuriiripalvelujen tarjoajien komissiolle ilmaisemaa suurta huolta siitä, että ne eivät tämänhetkisen covid-19-kriisin vuoksi pysty saattamaan päätökseen sähköisen kaupankäynnin alv-paketin valmistelutyötä kansallisella tasolla soveltaakseen uusia sääntöjä 1. tammikuuta 2021 mennessä.
            
            
               Komissio järjesti 24. huhtikuuta 2020 kokouksen jäsenvaltioiden kanssa arvioidakseen niiden valmiutta soveltaa uusia sääntöjä 1. tammikuuta 2021 alkaen. Valtaosa jäsenvaltioista ilmoitti edelleen pystyvänsä soveltamaan niitä ajoissa, mutta samalla ne korostivat, että sähköisen kaupankäynnin alv-paketin toimintaa koskevat säännökset perustuvat periaatteeseen, jonka mukaan kaikkien jäsenvaltioiden olisi voitava soveltaa niitä asianmukaisesti, minkä vuoksi ne ilmoittivat olevansa valmiita tukemaan enintään kuuden kuukauden lykkäystä. 
            
            
               •Vaikutustenarviointi
            
            
               Ehdotuksesta, joka johti sähköisen kaupankäynnin alv-direktiivin antamiseen, tehtiin vaikutustenarviointi
                  8
               . Kyseinen direktiivi muodostaa täytäntöönpanoasetuksen (EU) N:o 282/2011, sellaisena kuin se on muutettuna täytäntöönpanoasetuksella (EU) 2019/2026, täytäntöönpanosääntöjen perustan. Tällä ehdotuksella muutetaan ainoastaan näiden muutosten soveltamispäivää covid-19-kriisin vuoksi.
            
            
               •Sääntelyn toimivuus ja yksinkertaistaminen
            
            
               
                  Tämän ehdotuksen päätavoitteena on lykätä sähköisen kaupankäynnin alv-paketin soveltamispäivää kuudella kuukaudella covid-19-kriisin puhkeamisen vuoksi.
               
               
                  Ehdotuksella ei muuteta täytäntöönpanosääntöjen sisältöä, vaan sillä ainoastaan lykätään niiden soveltamispäivää.
               
            
            
               4.TALOUSARVIOVAIKUTUKSET
            
            
               Tämä ehdotus on osa hanketta, jolla lykätään sähköisen kaupankäynnin alv-paketin soveltamispäivää. 
            
            
               Jo hyväksytyn sähköisen kaupankäynnin alv-paketin talousarviovaikutukset esitetään yksityiskohtaisesti neuvoston direktiiviä 2017/2455 koskevan ehdotuksen perusteluissa (asiakirja COM (2016)757 final
                  9
               ).
            
            
               
                  Jäsenvaltioiden budjettitappioiksi arvioidaan noin 5–7 miljardia euroa vuodessa, jos sähköisen kaupankäynnin alv-pakettia ei panna asianmukaisesti täytäntöön. Näin ollen kuuden kuukauden viive aiheuttaisi noin 2,5–3,5 miljardin euron tappiot. Jos jäsenvaltiot ja yritykset eivät kuitenkaan ole valmiita soveltamaan sähköisen kaupankäynnin alv-sääntöjä, vaarana on, ettei järjestelmä toimi asianmukaisesti, mikä voisi aiheuttaa lähes vastaavat tappiot.
               
            
            
               5.LISÄTIEDOT
            
            
               •Toteuttamissuunnitelmat, seuranta, arviointi ja raportointijärjestelyt
            
            
               
                  Täytäntöönpanoa valvoo hallinnollisen yhteistyön pysyvä komitea tukenaan siihen kuuluva tietotekninen alakomitea sekä tietotekniikkaa käsittelevä pysyvä komitea. 
               
            
         
         
            
               •Ehdotukseen sisältyvien säännösten yksityiskohtaiset selitykset
            
            
               Tämä ehdotus koskee ainoastaan asetuksessa (EU) 2019/2026 säädetyn sähköisen kaupankäynnin alv-paketin jo hyväksyttyjen täytäntöönpanosäännösten soveltamispäivää. Näiden uusien sääntöjen soveltamispäiväksi oli alun perin vahvistettu 1. tammikuuta 2021, mutta sitä lykätään nyt kuudella kuukaudella. Tämä tarkoittaa, että sääntöjä sovelletaan 1. heinäkuuta 2021 alkaen eikä 1. tammikuuta 2021 alkaen. Verovelvollisen rekisteröinti jonkin uuden järjestelmän käyttöön on mahdollista kolme kuukautta ennen soveltamispäivää eli 1. huhtikuuta 2021. Nykyistä alv-ilmoitusten oikaisumekanismia sovelletaan edelleen alv-ilmoituksiin vuoden 2021 toisen neljänneksen loppuun asti.
            
            
               Tämän ehdotuksen syynä on covid-19-kriisin puhkeaminen, joka aiheuttaa jäsenvaltioille paineita reagoida välittömästi ja toteuttaa kiireellisiä toimenpiteitä kansallisella tasolla lieventääkseen kriisin yrityksille ja koko väestölle aiheuttamia seurauksia. Näiden ennennäkemättömien poikkeuksellisten olosuhteiden vuoksi useat jäsenvaltiot eivät pysty takaamaan, että ne voivat saattaa päätökseen valmistelutyöt soveltaakseen sähköisen kaupankäynnin alv-paketin uusia sääntöjä 1. tammikuuta 2021 alkaen.
            
            
               2020/0083 (NLE)
            
            
               Ehdotus
            
            
               NEUVOSTON TÄYTÄNTÖÖNPANOASETUS
            
            
               täytäntöönpanoasetuksen (EU) 2019/2026 muuttamisesta soveltamispäivien osalta covid-19-kriisin puhkeamisen vuoksi 
                  
                  
               
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen, 
            
            
               ottaa huomioon yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY
                  10
                ja erityisesti sen 397 artiklan,
            
            
               ottaa huomioon Euroopan komission ehdotuksen,
            
            
               sekä katsoo seuraavaa:
            
            
               (1)Neuvoston täytäntöönpanoasetuksessa (EU) 282/2011
                  11
                on yksityiskohtaiset säännökset erityisjärjestelmille, joita sovelletaan tiettyjä palveluja muille kuin verovelvollisille suorittaviin verovelvollisiin.
            
            
               (2)Neuvoston täytäntöönpanoasetuksella (EU) 2019/2026
                  12
                muutetaan kyseisiä säännöksiä ottaen huomioon nykyisten erityisjärjestelmien soveltamisalan laajentaminen ja uuden järjestelmän käyttöönotto arvonlisäveron, jäljempänä ’alv’, nykyaikaistamista rajat ylittävässä sähköisessä kuluttajakaupassa koskevan lainsäädäntöpaketin puitteissa. Kyseisiä muutoksia on määrä soveltaa 1 päivästä tammikuuta 2021.
            
            
               (3)Maailman terveysjärjestö (WHO) julisti covid-19:n puhkeamisen kansainväliseksi kansanterveysuhkaksi 30 päivänä tammikuuta 2020. Se julisti covid-19-epidemian pandemiaksi 11 päivänä maaliskuuta 2020. Covid-19 on aiheuttanut tartuntoja kaikissa jäsenvaltioissa. Useat jäsenvaltiot ovat julistaneet kansallisen hätätilan, koska tapausten määrä on kasvanut hälyttävästi ja koska covid-19:n torjumiseksi ei ole välittömästi käytettävissä tehokkaita keinoja. 
            
            
               (4)Covid-19-kriisin puhkeaminen on odottamaton ja ennennäkemätön hätätilanne, joka vaikuttaa syvästi kaikkiin jäsenvaltioihin ja pakottaa ne toteuttamaan välittömiä toimia kansallisella tasolla, jotta ensisijaiseksi tavoitteeksi asetettu kriisi voitaisiin ratkaista jakamalla uudelleen muihin kohteisiin varattuja resursseja. Kriisin vuoksi useilla jäsenvaltioilla on vaikeuksia saattaa päätökseen täytäntöönpanoasetuksessa (EU) 2019/2026 vahvistettujen sääntöjen soveltamiseksi tarvittavien tietoteknisten järjestelmien kehittäminen ja soveltaa niitä 1 päivästä tammikuuta 2021. Useat jäsenvaltiot sekä posti- ja kuriiripalvelujen tarjoajat ovat sen vuoksi pyytäneet täytäntöönpanoasetuksessa (EU) 2019/2026 säädettyjen soveltamispäivien lykkäämistä. 
            
            
               (5)Kun otetaan huomioon jäsenvaltioille covid-19-kriisin ratkaisemisesta syntyvät haasteet ja se, että uudet säännökset perustuvat periaatteeseen, jonka mukaan kaikkien jäsenvaltioiden on päivitettävä tietotekniset järjestelmänsä voidakseen soveltaa asetuksen (EU) 2019/2026 säännöksiä ja varmistaa näin muutetuissa järjestelmissä tapahtuva tietojen ja maksujen kerääminen ja toimittaminen, mainitun asetuksen soveltamispäiviä on tarpeen lykätä kuudella kuukaudella. Kuuden kuukauden lykkäys on asianmukaista, koska viive olisi pidettävä mahdollisimman lyhyenä, jotta jäsenvaltioille aiheutuvien budjettitappioiden lisääntyminen voitaisiin minimoida. 
            
            
               (6)Sen vuoksi täytäntöönpanoasetusta (EU) 2019/2026 olisi muutettava,
            
            
               ON HYVÄKSYNYT TÄMÄN ASETUKSEN:
            
            
               1 artikla
            
         
         
            
               Muutetaan täytäntöönpanoasetus (EU) 2019/2026 seuraavasti:
            
            
               (1)korvataan täytäntöönpanoasetuksen (EU) 282/2011 XI luvun 2 jakson korvaavassa 1 artiklan 5 kohdassa 61 artiklan 1 kohta seuraavasti:
            
            
               ”
            
            
               1.Lukuihin, jotka sisältyvät vuoden 2021 toiseen ilmoituskauteen asti ulottuviin kausiin liittyvään arvonlisäveroilmoitukseen, voidaan arvonlisäveroilmoituksen toimittamisen jälkeen tehdä muutoksia ainoastaan muuttamalla kyseistä ilmoitusta eikä tekemällä siihen oikaisuja jossakin myöhemmässä ilmoituksessa.
            
            
               Lukuihin, jotka sisältyvät vuoden 2021 kolmannesta ilmoituskaudesta alkaviin kausiin liittyvään arvonlisäveroilmoitukseen, voidaan arvonlisäveroilmoituksen toimittamisen jälkeen tehdä muutoksia ainoastaan tekemällä siihen oikaisuja jossakin myöhemmässä ilmoituksessa.”;
            
            
            
               (2)korvataan 2 artiklan toinen ja kolmas kohta seuraavasti:
            
            
            
               ”Sitä sovelletaan 1 päivästä heinäkuuta 2021.
            
            
               Jäsenvaltioiden on kuitenkin annettava verovelvollisille ja heidän puolestaan toimiville välittäjille mahdollisuus toimittaa direktiivin 2006/112/EY 360, 369 c tai 369 o artiklan nojalla vaaditut tiedot erityisjärjestelmiin rekisteröimistä varten 1 päivästä huhtikuuta 2020.”.
            
            
            
               2 artikla
            
            
               Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
               Tehty Brysselissä
            
            
               
                     Neuvoston puolesta
               
               
                     Puheenjohtaja
               
            
         
         
            
                  
                     (1)
                  
                        Neuvoston täytäntöönpanoasetus (EU) 2019/2026, annettu 21 päivänä marraskuuta 2019, täytäntöönpanoasetuksen (EU) N:o 282/2011 muuttamisesta sähköisen rajapinnan kautta mahdollistettavien tavaroiden luovutusten tai palvelujen suoritusten osalta sekä muille kuin verovelvollisille palveluja suorittavia taikka tavaroiden etämyyntiä harjoittavia tai tiettyjä kotimaan sisäisiä luovutuksia suorittavia verovelvollisia koskevien erityisjärjestelmien osalta (EUVL L 313. 4.12.2019, s. 14).
               
               
                  
                     (2)
                  
                        Neuvoston täytäntöönpanoasetus (EU) N:o 282/2011, annettu 15 päivänä maaliskuuta 2011, yhteisestä arvonlisäverojärjestelmästä annetun direktiivin 2006/112/EY täytäntöönpanotoimenpiteistä (EUVL L 77, 23.3.2011, s. 1).
               
               
                  
                     (3)
                  
                        
                  http://www.consilium.europa.eu/fi/press/press-releases/2016/05/25-conclusions-vat-action-plan/
                   
               
               
                  
                     (4)
                  
                        COM (2015) 192 final.
               
               
                  
                     (5)
                  
                        COM (2015) 550 final.
               
               
                  
                     (6)
                  
                        COM (2016) 179 final.
               
               
                  
                     (7)
                  
                        EUVL L 347, 11.12.2006, s. 1.
               
               
                  
                     (8)
                  
                        COMMISSION STAFF WORKING DOCUMENT IMPACT ASSESSMENT Accompanying the document Proposals for a Council Directive, a Council Implementing Regulation and a Council Regulation on Modernising VAT for cross-border B2C e-Commerce, https://eur-lex.europa.eu/legal-content/EN/TXT/?uri=SWD:2016:0379:FIN.
               
               
                  
                     (9)
                  
                        Ehdotus neuvoston direktiiviksi direktiivin 2006/112/EY ja direktiivin 2009/132/EY muuttamisesta palvelujen suorituksia ja tavaroiden etämyyntiä koskevien tiettyjen arvonlisäverovelvoitteiden osalta.COM(2016) 0757 final – 2016/0370(COD), https://eur-lex.europa.eu/legal-content/FI/TXT/?qid=1540389031742&uri=CELEX%3A52018PC0441
               
               
                  
                     (10)
                  
                        EUVL L 347, 11.12.2006, s. 1.
               
               
                  
                     (11)
                  
                        Neuvoston täytäntöönpanoasetus (EU) N:o 282/2011, annettu 15 päivänä maaliskuuta 2011, yhteisestä arvonlisäverojärjestelmästä annetun direktiivin 2006/112/EY täytäntöönpanotoimenpiteistä (EUVL L 77, 23.3.2011, s. 1).
               
               
                  
                     (12)
                  
                        Neuvoston täytäntöönpanoasetus (EU) 2019/2026, annettu 21 päivänä marraskuuta 2019, täytäntöönpanoasetuksen (EU) N:o 282/2011 muuttamisesta sähköisen rajapinnan kautta mahdollistettavien tavaroiden luovutusten tai palvelujen suoritusten osalta sekä muille kuin verovelvollisille palveluja suorittavia taikka tavaroiden etämyyntiä harjoittavia tai tiettyjä kotimaan sisäisiä luovutuksia suorittavia verovelvollisia koskevien erityisjärjestelmien osalta (EUVL L 313. 4.12.2019, s. 14).